1961માં ટાગોરની જન્મશતાબ્દી નિમિત્તે થયેલા કાર્યક્રમો, પ્રકાશનોનું સારી રીતે ડોક્યુમેન્ટેશન થયેલું છે. તેમાં હવે પેરિસમાંથી મેળવાયેલી તસવીરો પણ ઉમેરાશે. 1961ના કાર્યક્રમોમાં તે વખતના પ્રમુખ કેનેડીનો સંદેશ પણ આવરી લેવાયો હતો. તેમણે પણ સ્વાભાવિક છે કે ગીતાંજલિમાંથી જ કેટલીક પંક્તિઓ પસંદ કરીને લીધી હતી. તેમાં કહેવાનો ભાવ એ હતો કે વર્તમાન યુગમાં પણ ગીતાંજલિની આ પંક્તિઓ સમગ્ર જગત માટે પ્રાર્થના સમાન બની રહે તેવી છે. બીજા વિશ્વ યુદ્ધ વખતે અમેરિકા વધારે સક્રિય બન્યું હતું. પારિસને નજીકથી જાણતા ટાગોરને ચિંતા થઈ હતી, કેમ કે જર્મન સેના પારિસ સુધી પહોંચી ગઈ હતી. પારિસની હાર પછી જૂન 1940માં રવીન્દ્રનાથ ઠાકુરે તે વખતના અમેરિકન પ્રમુખ ફ્રેન્કલિન રુઝવેલ્ટને પત્ર લખ્યો હતો. તેમાં તેમણે ચિંતા પણ વ્યક્ત કરી હતી કે દુનિયામાં હલચલ મચાવી દેનારી તાકતો ચારે તરફ ફેલાઈ રહી છે. દુનિયાભરમાં અસ્થિરતા સર્જાઈ છે ત્યારે અમેરિકા જ એક એવી તાકાત છે, જેના તરફ સૌની દ્રષ્ટિ પડી રહી છે. અમેરિકા તેમના પર આવેલી જવાબદારી સારી રીતે નભાવશે અને દુનિયામાં સ્થિરતા લાવશે તે પ્રકારનો સૂર તેમના પત્રમાં હતો. આ પત્રને પણ અમેરિકાએ બહુ સારી રીતે પોતાની આર્કાઇવ્ઝમાં સાચવી રાખ્યો છે.